ET Euroopa Liidu Teataja C 446/1

Ühisavaldus ELi 2018.-2019. aasta seadusandlike prioriteetide kohta

(2017/C 446/01)

Euroopa tulevik on meie endi kätes. Olles veendunud, et Euroopa Liit on parim vahend meie eesmärkide saavutamiseks, jätkame ühist tööd selle nimel, et liit oleks eelolevatel aastatel tugevam, ühtsem ja demokraatlikum.

Euroopa on oma jõudu tagasi saamas ning me peame seda uut hoogu ära kasutama. Praegu, 18 kuud enne Euroopa Parlamendi valimisi – olulist demokraatlikku sündmust, mil valijad annavad hinnangu liidu töö tulemuslikkusele, on aeg näidata, et Euroopa suudab oma kodanikke neile olulisel ajal ja neile olulistes küsimustes kuulda võtta.

Ühisavaldus ELi 2017. aasta seadusandlike prioriteetide kohta, mis oli esimene ühisavaldus pärast selle vahendi loomist 13. aprilli 2016. aasta institutsioonidevahelise parema õigusloome kokkuleppega, on andnud kinnitust, et tegemist on väärtusliku vahendiga poliitilise tähelepanu hoidmiseks võtmeettepanekutel, mille puhul on tulemuste saavutamine kõige hädavajalikum, ning nimetatud vahendit tuleks jätkata kuni Euroopa Parlamendi valimisteni kestvaks ajavahemikuks.

Kolm institutsiooni on leppinud kokku positiivses tegevuskavas kaasavama ja ühtsema ELi saavutamiseks ning tulevikku suunatud uues finantsraamistikus alates aastast 2020, mis toetavad liidu eesmärke ning tagavad õige tasakaalu ELi poliitikasuundade vahel kodanike huvides. Sooviga näidata üles tugevat tegutsemistahet, käsitleme seadusandlikus menetluses järgmisi algatusi eelisjärjekorras, et tagada nende puhul selged edusammud ja võimaluse korral lõplik rakendamine enne 2019. aasta Euroopa Parlamendi valimisi.

1. Kaitsta paremini oma kodanike turvalisust, tagades, et liikmesriikide pädevad asutused teavad, kes meie ühiseid välispiire ületavad ning tagades ELi julgeoleku-, karistusregistrite, piiri- ja rändehalduse infosüsteemide koostalitlusvõime; tugevdades terrorismi- ja rahapesu vastast võitlust käsitlevaid vahendeid ning tõhustades Euroopa Liidu kaitsetööstuse konkurentsi- ja uuendusvõimet Euroopa Kaitsefondi kaudu.

2. Reformida ja arendada edasi meie rändepoliitikat vastutuse ja solidaarsuse vaimus, sealhulgas Euroopa ühise varjupaigasüsteemi ja Dublini mehhanismi reformimine ning seadusliku rände pakett.

3. Anda uus hoog töökohtade loomisele, majanduskasvule ja investeeringutele, kaasajastades ELi kaubanduse kaitsevahendeid, edendades Euroopa Liitu tehtavate välismaiste otseinvesteeringute kontrollimist, parandades jäätmekäitlust ringmajanduses, jätkates jõupingutusi majandus- ja rahaliidu süvendamiseks ning viies lõpule pangandusliidu loomise viisil, mis tasakaalustab riskide jagamist ja vähendamist.

4. Käsitleda Euroopa Liidu sotsiaalset mõõdet, tehes jõupingutusi sotsiaalkindlustussüsteemide paremaks koordineerimiseks, kaitstes töötajaid töötervishoiu riskide eest, tagades tänu töötajate lähetamist käsitlevatele ajakohastatud õigusnormidele kõigi töötajate õiglase kohtlemise tööturul ning tõhustades piiriülest jõustamist.

5. Täita meie lubadus viia ellu ühendatud digitaalne ühtne turg, viies lõpule elektroonilise side sektorit käsitlevate õigusnormide ajakohastamise, kehtestades rangemad tarbijakaitsestandardid nii digitaal- kui ka materiaalsete kaupade veebi- ja kaugmüügi suhtes ning suurendades küberjulgeolekut.

6. Saavutada meie eesmärk kujundada välja ambitsioonikas energialiit ja tulevikku vaatav kliimamuutuste poliitika, eeskätt viies ellu kliima- ja energiapoliitika raamistikku 2030, jätkates Pariisi kokkuleppe järelmeetmetega, sealhulgas paketi „Puhas energia kõigile eurooplastele“ ja keskkonnahoidliku liikuvuse õigusaktide kaudu.

7. Arendada edasi demokraatlikku legitiimsust ELi tasandil, parandades Euroopa kodanikualgatuse toimimist ja suurendades parteide rahastamise läbipaistvust.

Peale selle lepime me kokku, et edusamme tuleb teha ka järgmistes tähtsates küsimustes:

— olla jätkuvalt pühendunud ühistele Euroopa väärtustele, demokraatiale, õigusriigi põhimõttele ja põhiõigustele, suurendada ELi demokraatlikku legitiimsust ning võtta sealhulgas arvesse meie ühist kohustust võidelda diskrimineerimise ja ksenofoobia vastu;

— arendada jõulist, avatud ja reeglipõhist kaubanduspoliitikat, olles kindlalt veendunud, et kaubandus aitab luua jõukust ja töökohti;

— võidelda maksupettuste, maksudest kõrvalehoidumise ja maksustamise vältimise vastu ning tagada toimiv ja õiglane maksustamissüsteem;

— tagada õiglane ja piisaval tasemel sotsiaalkaitse ja sotsiaalsed õigused, nagu on sätestatud sotsiaalõiguste samba 20 võtmepõhimõttes;

— tugevdada ELi rolli meie huvide kaitsmisel väljaspool ELi piire ning stabiilsuse, julgeoleku ja rahu toetamisel;

— tagada kõrgetasemeline andmekaitse, digitaalõigused ja eetikastandardid, kasutades tehisintellekti ja robootika arengust saadavaid hüvesid, kuid vältides ohte.

Kolm institutsiooni on leppinud ühtlasi kokku töö jätkumises kõigi menetlemisel olevate ettepanekutega.

Olgugi et 2017. aasta ühisavalduses kindlaks määratud esmatähtsate ettepanekutega seonduvalt on tehtud suuri edusamme, soovime viia võetud ülesanded kindlalt lõpule. Jätkame tööd alates 2016. aasta detsembrist esitatud ettepanekutega. Käsitleme ka komisjoni 2018. aasta tööprogrammis osutatud seadusandlikke ettepanekuid.

Lubame jätkuvalt pühenduda kehtivate õigusaktide nõuetekohase rakendamise ja jõustamise edendamisele.

Meie, Euroopa Parlamendi president, nõukogu eesistuja ja Euroopa Komisjoni president, jälgime regulaarselt käesoleva ühisavalduse õigeaegset ja tõhusat rakendamist.

Euroopa Parlamendi president Antonio TAJANI Nõukogu eesistuja Jüri RATAS Euroopa Komisjoni president Jean-Claude JUNCKER